**Apátistvánfalva Községi Önkormányzat Képviselő-testületének**

**8/2018. (V. 24.) önkormányzati rendelete**

**a településkép védelméről szóló**

**5/2018. (IV. 19.) önkormányzati rendelet**

**hatályon kívül helyezéséről**

Apátistvánfalva Községi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotó hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §** Hatályát veszti a településkép védelméről szóló 5/2018. (IV. 19.) önkormányzati rendelet.

**2. §** Jelen rendelet a kihirdetését követő napon lép hatályba.

**3. §** (1) A helyi építési szabályzatról szóló 8/2007. (XII. 17.) önkormányzati rendelet (a továbbiakban: HÉSZ)a következő 2. §-sal egészül ki:

“**2. §** [Engedélyhez kötött munkák]

(1) A rendelet hatálya alá tartozó, 14%-nál nagyobb lejtésű területeken, valamint a Szabályozási Terven jelölt, „vízeróziónak kitett” területeken és „vízerózió, vagy belvíz által veszélyeztetett területeken”, az építési engedélykérelmekhez a hatályos magasabb rendű jogszabályokban előírt tartalmon túl minden esetben talajmechanikai szakvéleményt is csatolni kell.

(2) A Szabályozási Terven jelölt, „vízeróziónak kitett” területeken és „vízerózió, vagy belvíz által veszélyeztetett területeken” 7%-nál nagyobb lejtés esetén az építési engedély kérelmekhez a hatályos magasabb rendű jogszabályokban és a (2) bekezdésben előírt tartalmon túl minden esetben vízelvezetési és tereprendezési tervet is csatolni kell.”

(2) A HÉSZ a következő 27. §-sal egészül ki:

**“27. §** [Művi értékvédelem]

(1) Helyi védelem alá eső építmények a külön rendeletben meghatározott, a 2. sz. függelék IV. pontjában felsorolt építmények.

(2) A helyi védelem alatt álló építményeket nem szabad elbontani, felújítás, állagmegóvás alkalmával az eredeti állapotuk fenntartását vagy visszaállítását kell előírni.

(3) Védendő, felújításnál megőrzendő épületkarakter elemek:

a) hajlított, kerített házas beépítés,

b) tornácok, kódisállások, tetőformák, zsúpfedés,

c) kémények, homlokzati párkányok és vakolatdíszek, nyíláskeretezések, vakolt, festett falfelületek,

d) függőleges tengelyű (álló), kisméretű ablakok,

e) kőlábazatok, kerítések.

(4) Az álló téglalap formájú egyedüli vagy páros ablakok nem alakíthatók át, a nyílászárók osztását az eredetivel azonosan, illetve azt visszaállítva kell kialakítani; a tornácbejárók, kódisállások nem szüntethetők meg, felújítás során ezek visszaállítását elő kell írni.

(5) Funkcióváltás engedélyezhető.

(6) Oldalhatáron álló épület az utcai homlokzattól számított, annak szélessége kétszeresénél nagyobb mélységben bővíthető. Lakóépület-bővítés esetében a bővítmény párkánymagassága, nyílásrendje, fedése, homlokzatképzése a védett épülettel azonosan képzendő ki, gerincmagassága nem lehet nagyobb a védett épületénél.

(7) Az állékonyságukban veszélyeztetett, vagy – számítással igazoltan – gazdaságosan fel nem újítható épületek felmérési dokumentáció készítése után bonthatók, de új épület építése esetében az utcai homlokzat, az épületrészek magassági kialakítása és a beépítési körvonal – kivéve a hátsókert felé történő változtatást – nem térhet el az eredeti épülettől.”

(3) A HÉSZ a következő 29. §-sal egészül ki:

“**29. §** [Egyes sajátos jogintézmények követelményrendszere]

(1) [Településrendezési eszközök használata]

Jelen Helyi Építési Szabályzatot és Szabályozási Tervet Apátistvánfalva egységes Szabályzatának kell tekinteni, a későbbiekben bármely önálló területre készülő szabályzatot jelen HÉSZ módosításával kell kidolgozni. A Településszerkezeti Tervtől eltérő területfelhasználás-igény esetén a Településszerkezeti Tervet módosítani kell.

(2) [Útépítési és közmőépítési hozzájárulás]

Útépítési és közmőépítési hozzájárulás megfizetésére lehet kötelezni azokat az ingatlantulajdonosokat, akiknek ingatlanait érintően a települési önkormányzat helyi közutat, közművet létesít. Az útépítési és közműépítési hozzájárulás mértékét, arányát, az érintett ingatlantulajdonosok körét, a fizetés módját és időpontját a települési önkormányzat külön rendeletben szabályozza.”

Császár-Bartakovics Csaba sk. Dr. Dancsecs Zsolt sk.

polgármester jegyző

Ezt a rendeletet Apátistvánfalva Községi Önkormányzat Képviselő-testülete a 2018. év május hó 23-i ülésén fogadta el.

Kihirdetve:

Apátistvánfalva, 2018. május 24.

Dr. Dancsecs Zsolt sk.

jegyző